กยศ.เปิด "จ๊อบออนไลน์" หางานให้เด็กใช้หนี้
กยศ. ปิ๊งไอเดียเปิดเว็บไซต์ "จ๊อบออนไลน์" ศูนย์กลางจัดหางาน
25 ม.ค. 2558

กยศ. ปิ๊งไอเดียเปิดเว็บไซต์ "จ๊อบออนไลน์" ศูนย์กลางจัดหางาน
น.ส.ฑิตติมา วิชัยรัตน์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า กยศ.จะเปิดเว็บไซต์ (กยศ.จ๊อบออนไลน์) เพื่อเป็นศูนย์กลางการจัดหางานให้กับนักเรียน นิสิต นักศึกษา ที่กู้เงิน กยศ. ทั้งผู้จบการศึกษาแล้ว และนักเรียน นักศึกษาที่กำลังศึกษา เพื่อหารายได้พิเศษในช่วงปิดเทอมหรือมีเวลาว่าง เนื่องจากที่ผ่านมาพบผู้กู้เงิน กยศ.บางส่วนรายได้ไม่พอใช้จ่าย และบางรายก็ยังมีปัญหาตกงานอยู่ จึงไม่สามารถที่จะชำระหนี้ กยศ.ได้
ทั้งนี้ ที่ผ่านมา กยศ.ได้ร่วมมือกับเครือเซ็นทรัล โดยมีโครงการรับเด็ก กยศ.ไปทำงานพิเศษช่วงปิดเทอม รวมทั้งจะขยายความร่วมมือกับภาคเอกชนอีกหลายแห่ง เพื่อที่จะจัดหางานพิเศษเด็ก กยศ.ได้ใช้เวลาว่างที่มีประโยชน์ และล่าสุดร่วมกับสถาบันวิจัยวิทยาศาสตร์และเทคโนโลยีแห่งประเทศไทย (วว.) เพื่อจัดโครงการฝึกอบรมอาชีพให้ผู้กู้ กยศ.ที่เรียนจบไปแล้วแต่ไม่มีงานทำหรือผู้ที่ต้องการหาอาชีพเสริม โดยสามารถนำนวัตกรรมของ วว.ไปประกอบธุรกิจ ถ้าผ่านโครงการอบรมก็มีแผนที่จะร่วมกับสถาบันการเงินเพื่อให้เงินกู้อัตราดอกเบี้ยพิเศษเพื่อไปต่อยอดทำธุรกิจต่อไป
ในขณะเดียวกันเตรียมเพิ่มช่องทางการชำระเงินผ่านเคาน์เตอร์เซอร์วิสต่างๆ เช่น ห้างสรรพสินค้า ร้านสะดวกซื้อ เพื่ออำนวยความสะดวกให้กับผู้กู้ ที่ต้องการชำระเงิน โดยเมื่อเร็วๆ นี้ได้เพิ่มช่องทางการชำระเงินผ่านไปรษณีย์ ก็ได้รับการตอบรับและมีผู้กู้มาชำระหนี้มากขึ้น ดังนั้นคาดว่าเมื่อเพิ่มช่องทางการชำระเงินให้สะดวกมากขึ้น ผู้กู้จะมีการชำระเงินกู้มากขึ้นเช่นกัน
ทั้งนี้ ปัจจุบัน กยศ.ปล่อยเงินกู้แล้ว 4 ล้านราย ครบกำหนดให้ชำระเงินกู้ 2.9 ล้านราย โดยในจำนวนนี้มีผู้กู้ไม่มาชำระหนี้ 1.3 ล้านราย คิดเป็นยอดหนี้ 1.4 หมื่นล้านบาท